**28 proc. išaugo „Smart-ID“ ir mobiliuoju parašu atliktų transakcijų skaičius**

*Pranešimas spaudai, sausio 25 d.*

**Bendras „Smart-ID“ programėle ir mobiliuoju parašu atliktų transakcijų skaičius Lietuvoje 2021-aisiais išaugo 28 proc. – iki 462 mln., rodo elektroninių asmens tapatybės patvirtinimo sprendimų tiekėjo „SK ID Solutions“ duomenys. 2020-aisiais atitinkamai šis skaičius siekė 360 mln. Bendrovė metų pabaigoje taip pat pasiekė 13,6 mln. eurų apyvartą,** **kai 2020 m. ji buvo 28 proc. mažesnė ir siekė 10,6 mln. eurų.**

„Transakcijų augimas rodo, jog lietuviai vis dažniau renkasi saugesnes tapatybės patvirtinimo priemones. Jų įdiegimas populiarėja tiek verslo srityje, kur automatizuojama daugiau procesų, tiek didėja naudojimas tarp gyventojų, nes jiems suteikiama galimybė greitai, sklandžiai ir saugiai pasinaudoti reikiamomis elektroninėmis paslaugomis“, – teigia Viktoras Kamarevcevas, „SK ID Solutions“ verslo vadovas Lietuvoje.

Tiesa, nors šalyje unikalių „Smart-ID“ programėlės vartotojų skaičius per metus paaugo 31% ir siekia 1,47 mln., o mobiliojo parašo – 383 tūkst., pavedimų skaičius vienam gyventojui išlieka sąlyginai nedidelis. Skaičiuojama, jog vidutiniškai vienas žmogus per mėnesį atlieka 26 transakcijas naudodamasis mobiliuoju parašu ir 23 „Smart-ID“ išmaniuoju įrankiu.

„Norint didesnio proveržio, svarbu skatinti spartesnį viešojo ir privataus sektoriaus skaitmenizavimą. Deja, bet kai kur elektroninės paslaugos vis dar nėra prieinamos gyventojams, naudojamasi senaisiais prisijungimo metodais, kurie nėra pakankamai saugūs. Palyginus su kaimyninėmis šalimis, Lietuvoje iki šiol nėra nacionalinės elektroninės atpažinties schemos, o tai reiškia, jog šalyje elektroninė atpažintis iš esmės nėra reguliuojama. Nepamirškime ir įvairių apklausų, kurios taip pat rodo, jog kas dešimtas žmogus Lietuvoje yra susidūręs su kibernetiniais sukčiais. Turime skirti daugiau dėmesio skaitmeniniam raštingumui ir plėsti išmaniųjų tapatybės įrankių integraciją visuose sektoriuose“, – „SK ID Solutions“ metinėje konferencijoje Taline pristatytus duomenis komentuoja V. Kamarevcevas.

Tačiau pokyčių galime sulaukti jau netrukus. Bendrovės atstovas pažymi, jog Europos Komisijos parengė eIDAS reglamento, padedančio užtikrinti skaitmeninį saugumą, pakeitimo pasiūlymus.

„Siūlomi pokyčiai gali dar labiau praplėsti elektroninės atpažinties ir elektroninių operacijų užtikrinimo paslaugų – elektroninio parašo, elektroninio spaudo, elektroninės laiko žymos ir kitų priemonių – spektrą. Jie sukurs naujų galimybių ne tik verslui, bet ir patiems vartotojams, o elektroninė atpažintis vis tvirčiau bus susieta su fiziniu aš.“

Programėlę „Smart-ID“ kompanija „SK ID Solutions“ pristatė 2017 m. pradžioje. Dabar tai populiariausias tapatybės patvirtinimo įrankis internete tarp Baltijos šalių gyventojų. Prisijungimui internete prie įvairių e. paslaugų „Smart-ID“ naudoja daugiau kaip 1,47 mln. Lietuvos gyventojų, o trijų Baltijos šalių piliečiai tokių paskyrų turi jau 4 mln., kurie kas mėnesį atlieka daugiau kaip 60 mln. operacijų. „SK ID Solutions“ šiuo metu aptarnauja beveik 1 000 finansų, sveikatos priežiūros, švietimo ir įvairių kitų privačių ir viešojo sektoriaus organizacijų e. paslaugų.

*Papildoma informacija:*

Viktoras Kamarevcevas, „SK ID Solutions“ verslo vadovas Lietuvoje,

Tel. +370 617 81 304, el. paštas [Viktoras.Kamarevcevas@skidsolutions.eu](mailto:Viktoras.Kamarevcevas@skidsolutions.eu)